Cum a ajuns Halep să primească wild card la Miami! Omul care a stat în spatele deciziei + influența lui Darren Cahill
După o pauză de 16 luni cauzată de scandalul de dopaj în care a fost implicată, Simona Halep revine pe terenul de tenis.
Prima adversară a Simonei Halep la revenirea în circuit, după reducerea suspendării de către TAS, va fi Paula Badosa, în prima rundă a turneului de tenis Miami Open, care va avea loc în perioada 19-31 martie.
Simona Halep, care începe de la zero în clasamentul WTA, a jucat de două ori împotriva ibericei (73 WTA), câştigând ambele confruntări, ambele în 2022. Românca s-a impus în turul al doilea la Madrid, cu 6-3, 6-1, apoi a câştigat la Wimbledon, în optimi, cu 6-1, 6-2.
În cazul în care va trece de Paula Badosa, Simona Halep va juca în turul secund cu belarusa Aryna Sabalenka, numărul doi mondial, câștigătoare la Australian Open.
Cum a ajuns să primească Simona Halep wild card la Miami Open
James Blake, directorul turneului de la Miami, a vorbit în cadrul podcast-ului lui Andy Roddick despre decizia de a-i acorda Simona Halep un wild card, imediat după anunțul micșorării suspendării.
"Totul a fost pe mine. Când vine vorba de anumite decizii, au încredere în mine.
Am avut presentimentul că trebuie să fim pregătiți dacă va cere. Au fost multe discuții despre wild card-uri, am păstrat unul pentru tabloul feminin.
Nu vrei să pui presiune pe cineva care nu a mai evoluat de atâta timp", a explicat James Blake, care a dezvăluit că a discutat cu Darren Cahill dacă Simona Halep este pregătită pentru revenire.
"Am ajuns la aceeași concluzie, să-i urăm bun venit înapoi", a adăugat acesta.
Cel mai bun rezultat al Simonei Halep la Miami Open este accederea în semifinale în două rânduri, 2015 şi 2019. În 2015 a fost învinsă în penultimul act de Serena Williams, cu 6-2, 4-6, 7-5, iar în 2019 de Karolina Pliskova, cu 7-5, 6-1. Ultima sa participare la turneul din Florida datează din 2021, când pierdea în turul al treilea.
Simona Halep nu a mai jucat un meci oficial din 29 august 2022, când era învinsă de ucraineanca Daria Snigur cu 6-2, 0-6, 6-4, în primul tur la US Open, ulterior fiind depistată pozitiv la un control antidoping efectuat la turneul newyorkez.
Urmăriți SPORT.RO și pe Google News